Republica Moldova a devenit luni, 27 mai, membră a Cadrului Incluziv al Base Erosion Profit Shifting (BEPS), cea mai mare și importantă structură la nivel internațional pe domeniul fiscal.
Scopul acestei structuri, care are peste 140 de state membre, este dezvoltarea mecanismelor de combatere a evaziunii fiscale, îmbunătățirea normelor fiscale și asigurarea unui mediu fiscal transparent.
Reprezentanți ai Ministerului Finanțelor și Serviciului Fiscal de Stat participă, în perioada 28 – 30 mai, la ședința plenară a Cadrului Incluziv BEPS, unde vor fi prezentate principalele realizări și constrângeri pe plan internațional în domeniu.
„Participarea în cadrul acestei structuri va permite preluarea și implementarea celor mai importante reguli internaționale care să limiteze evaziunea fiscală și practicile fiscale abuzive, permițând, astfel, mobilizarea veniturilor și menținerea unui mediu fiscal transparent, echitabil și propice pentru dezvoltarea economică durabilă a Republicii Moldova”, a informat Ministerul Finanțelor de la Chișinău.